এসকিশেহির
এসকিশেহির (ইউএস: /ˌɛskɪʃəˈhɪər/ ES-kish-ə-HEER, তুর্কি: [esˈciʃehiɾ]; অনুবাদ : eski অর্থ পুরাতন এবং şehir অর্থ শহর) হলো উত্তর-পশ্চিম তুরস্কের একটি শহর এবং এসকিশেহির প্রদেশের রাজধানী। এই শহরের মোট জনসংখ্যা ৮৯৮,৩৬৯ জন এবং মহানগর এলাকায় বসবাসকারী অধিবাসীর সংখ্যা ৭৯৭,৭০৮ জন। শহরটি পোরসুক নদীর তীরে অবস্থিত, যা সমুদ্রপৃষ্ঠ থেকে ৭৯২ মিটার উচ্চতায় এবং উর্বর ফ্রিগিয়ান উপত্যকার উর্ধ্বে। এর কাছাকাছি পাহাড়গুলোতে উষ্ণ প্রস্রবণ রয়েছে। শহরটি আঙ্কারা থেকে ২৩৩ কিমি (১৪৫ মা) পশ্চিমে, ইস্তানবুল হতে ৩৩০ কিমি (২০৫ মা) দক্ষিণ-পূর্বে এবং কুতাইয়া হতে ৭৮ কিমি (৪৮ মা) উত্তর-পূর্বে অবস্থিত। এটি প্রাচীন শহর ডোরিলিয়ামর আশেপাশে অবস্থিত। বিশ্ববিদ্যালয় শহর হিসেবে পরিচিত এই নগরে এসকিশেহির টেকনিক্যাল ইউনিভার্সিটি, এস্কিশেহির ওসমানগাজি ইউনিভার্সিটি এবং আনাদোলু ইউনিভার্সিটি অবস্থিত। প্রদেশটি ২,৬৭৮ কিমি২ (১,০৩৪ মা২) এলাকা জুড়ে বিস্তৃত।